กระทรวงสาธารณสุข นำน้ำเลือดผู้ป่วยหายดีมารักษาผู้ป่วยโรค COVID-19 อาการหนัก และนำเข้ายากลุ่มต้านไวรัส เพื่อช่วยเพิ่มประสิทธิภาพการรักษา
กระทรวงสาธารณสุข นำน้ำเลือดผู้ป่วยหายดีมารักษาผู้ป่วยโรค COVID-19 อาการหนัก และนำเข้ายากลุ่มต้านไวรัส เพื่อช่วยเพิ่มประสิทธิภาพการรักษานายแพทย์สุวรรณชัย วัฒนายิ่งเจริญชัย อธิบดีกรมควบคุมโรค แถลงสถานการณ์โรคCOVID-19 ว่า แพทย์อนุญาตให้ผู้ป่วยกลับบ้านได้ 1 ราย โดยเป็นนักท่องเที่ยวชาวจีน ส่วนผู้ป่วยยืนยันอาการหนัก 2 ราย ซึ่งมีอาการหนักตั้งแต่แรกรับรักษาที่สถาบันบำราศฯ รายแรกมีภาวะวิกฤติทางระบบทางเดินหายใจ แพทย์พิจารณาใช้เครื่องช่วยพยุงการทำงานของปอดหรือเครื่องเอคโม ร่วมกับเครื่องช่วยหายใจ ส่วนรายที่ 2 มีภาวะติดเชื้อวัณโรคปอดร่วมด้วย ผู้ป่วยทั้ง 2 รายจึงต้องรับการรักษาเพิ่มเติม โดยนำน้ำเลือดจากผู้ป่วยหายดีมาช่วยในการรักษา ซึ่งอาการทั้ง 2 รายยังทรงตัว แต่รายอื่นๆ อาการดีขึ้นตามลำดับ ขณะเดียวกันแพทย์พิจารณานำเข้ายาในกลุ่มต้านไวรัส ซึ่งเป็นยาที่ขึ้นทะเบียนในต่างประเทศแต่ยังไม่ขึ้นทะเบียนในไทย มาเตรียมสำรองเพื่อพิจารณาใช้ในการรักษาผู้ป่วยต่อไป โดยเฉพาะในรายที่จำเป็นวิกฤติ ซึ่งคาดว่ายาดังกล่าวมาถึงวันนี้สำหรับนักท่องเที่ยวที่เดินทางจากเรือ Westerdam วานนี้ได้เดินทางเข้าประเทศไทยมาที่ท่าอากาศยานสุวรรณภูมิ ทั้งหมด 9 ราย เป็นต่างชาติ 8 ราย และคนไทย 1 ราย ตรวจคัดกรองแล้วไม่มีไข้ ซึ่งชาวต่างชาติได้เดินทางกลับประเทศ แต่ในส่วนของคนไทยดูแลติดตามเฝ้าระวังตามมาตรฐานควบคุมป้องกันโรคอย่างใกล้ชิดทั้งนี้เรือดังกล่าวมีคนไทย 21 คน เป็นลูกเรือ 19 คน และมีความประสงค์เดินทางเข้าไทยเพียง 3 คน ซึ่ง 1 คนเข้ามาเรียบร้อยแล้ว ส่วนอีก 2 คน อยู่ระหว่างการประสานแผนเดินทางเพื่อปฏิบ้ติการตรวจคัดกรองต่อไป